Klasa: 230-01/23-03/01

Urbroj: 50419-23-03

Zagreb, 30. ožujka 2023.

**ZAPISNIK**

**SA 12. SJEDNICE 7. SAZIVA SAVJETA ZA RAZVOJ CIVILNOGA DRUŠTVA**

**održane 27. ožujka 2023. (ponedjeljak) u 12.00 sati**

 **Dnevni red**

**1. Usvajanje dnevnog reda 12. sjednice**

**2. Usvajanje zapisnika 8. sjednice 7. saziva Savjeta**

**3. Usvajanje zapisnika 9. sjednice 7. saziva Savjeta**

**4. Usvajanje zapisnika 10. sjednica 7. saziva Savjeta**

**5. Usvajanje zapisnika 11. sjednica 7. saziva Savjeta**

**6. Izvješće o radu Savjeta za razvoj civilnoga društva u 2022. godini**

**7. Poteškoće organizacija vezane za promjene mandata temeljem novousvojenog Zakona o udrugama**

**8. Nacrt Pravila za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2023. godinu – paušalni iznosi**

**9. Uredba o kriterijima za utvrđivanje korisnika i načinu raspodjele dijela prihoda od igara na sreću za 2023. godinu**

**10. Nacionalni plan stvaranja poticajnog okruženja za razvoj civilnog društva**

 **od 2023. do 2030. godine**

**11. Aktivnosti i aktualnosti Europskog gospodarskog i socijalnog odbora**

**12. Razno**

**Prisutni članovi/članice: Tomislav Družak** (Ministarstvo turizma i sporta), **Nemanja Relić** (Ured potpredsjednika Vlade RH), **Helena Beus** (Ured za udruge), **Danko Relić** (Zaštita zdravlja i unaprjeđenje kvalitete života), **Spomenka Đurić** (Ministarstvo regionalnog razvoja i fondova Europske unije), **Martina Štefković** (Ministarstvo financija) **Sven Janovski** (Djelovanje mladih**), Domagoj Šavor** (Kultura), **Nikola Tadić** (Skrb o osobama s invaliditetom), **Suzana Šop** (Sport), **Željka Leljak Gracin** (Zaštita okoliša i održivi razvoj), **Renata Gubić** (Zaklade), **Danijela Hećimović** (Hrvatska zajednica županija), **Nives Kopajtich Škrlec** (Udruga gradova u republici Hrvatskoj)

**Prisutni zamjenici/e članova: Lana Letilović** (Ured predsjednika Vlade Republike Hrvatske)**, Vesna Lendić Kasalo** (Ured za udruge),**Ozren Pavlović Bolf** (Ministarstvo turizma i sporta), **Jelena Jureta Pokrovac** (Središnji državni ured za demografiju i mlade), **Ines Loknar-Mijatović** (Ured za ljudska prava i prava nacionalnih manjina), **Olga Plazibat Novosel** (Ministarstvo pravosuđa i uprave), **Romana Kuzmanić Oluić** (Ministarstvo vanjskih i Europskih poslova), **Sara Lalić** (Zaštita i promicanje ljudskih prava), **Iris Beneš** (Zaštita okoliša i održivi razvoj)

**Ostali prisutni: Danijela Stepić** (Ministarstvo financija), **Ana Michieli Pavuna** (Ministarstvo financija), **Alena Marković** (Ministarstvo pravosuđa i uprave), **Mario Beko** (Nacionalna zaklada za razvoj civilnog društva), **Nina Krznarić Uroda** (Ministarstvo rada i mirovinskog sustava obitelji i socijalne politike)

**Prisutni iz Ureda za udruge**: Tereza Missoni, Milijana Kastratović, Jelena Princivali, Iva Žic

**Ukupno je bilo prisutno 23 od 37 članova (ili zamjenika članova) Savjeta (11 od 20 predstavnika/predstavnica organizacija civilnoga društva te 12 od 17 predstavnika/predstavnica tijela javne vlasti). Ukupno 20 članova s pravom glasa, utvrđen je kvorum.**

**Ispričani članovi/članice i zamjenici članova Savjeta**: **Vesna Šerepac** (Ministarstvo znanosti i obrazovanja), **Sanja Keretić** (Zaštita potrošača), **Frano Matušić** (Ministarstvo vanjskih i Europskih poslova), **Branka Mrzić Jagatić** (Skrb o djeci), **Iva Nappholz** (Udruga poslodavaca)

Sjednica je snimana i omogućen je prijenos uživo putem [YouTube kanala Ureda za udruge.](https://www.youtube.com/watch?v=6WPSGKWem2M)

Predsjednik Savjeta za razvoj civilnoga društva, **Danko Relić**, pozdravio je sve prisutne članove i zamjenike članova Savjeta te prepustio riječ Heleni Beus koja je najavila da će predstavnice Ministarstva financija, glavna državna rizničarka Danijela Stepić i Ana Michieli Pavuna, načelnica sektora za pripremu i izradu prijedloga proračuna države, biti 6. točka dnevnog reda umjesto 9. točka dnevnog reda: Uredba o kriterijima za utvrđivanje korisnika i načinu raspodjele dijela prihoda od igara na sreću za 2023. godinu.

**Ad 1. Usvajanje dnevnog reda 12. sjednice**

Dnevni red je usvojen jednoglasno.

**Ad 2. Usvajanje zapisnika 8. sjednice 7. saziva Savjeta**

Zapisnik je usvojen sa 16 ZA i 4 SUZDRŽANA glasa.

**Ad 3. Usvajanje zapisnika 9. sjednice 7. saziva Savjeta**

Zapisnik je usvojen sa 14 ZA i 6 SUZDRŽANA glasa.

**Ad 4. Usvajanje zapisnika 10. sjednice 7. saziva Savjeta**

Zapisnik je usvojen sa 14 ZA i 6 SUZDRŽANA glasa.

**Ad 5. Usvajanje zapisnika 11. sjednice 7. saziva Savjeta**

Zapisnik je usvojen sa 14 ZA i 6 SUZDRŽANA glasa.

**Ad 6. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2023. godinu**

**Danijela Stepić** informirala je Savjet vezano uz 6. točku dnevnog reda. Uredba je 17.03.2023. godine usvojena i objavljena u Narodnim novinama. Ono što je dobra karakteristika ove Uredbe je da će se neutrošena sredstva prenijeti u sljedeću godinu. Neutrošena sredstva za 2022. godinu iznosila su 37,8 milijuna eura, odnosno 284 milijuna kuna. Objašnjeno je da se postotak koji je predviđen za određena područja odnosi na onaj iznos koje je u konačnici ostvaren u toj godini. Do sada je u pravilu to uvijek bio veći iznos od onog koji je predviđen, tako da one aktivnosti koje se financiraju iz ovog izvora mogu planirati u potpunosti.

**Željku Leljak Gracin** i **Iris Beneš** zanimalo je zašto se toliko kasnilo s donošenjem uredbe, kako se postupalo s komentarima na e savjetovanju i što se događa s neutrošenim sredstvima, odnosno što korisnici imaju od toga kada se ne raspisuju natječaji na koje bi se ta sredstva utrošila.

Saru Lalić zanimalo je zašto se nije ranije išlo u proceduru s donošenjem Uredbe, kako je bilo obećano na 7. sjednici Savjeta razvoj civilnog društva.

**Danijela Stepić** objasnila je ponovno da se radilo o specifičnoj godini koja za sobom nosi i energetsku krizu, promišljanja o paketima mjera i kako se kod preraspodjele koeficijenata o tome vodilo računa. Objasnila je i da dok Zakon o osobnim asistentima ne stupi na snagu, do tada se oni financiraju iz lutrijskih sredstava. Slaže se da konzultativni dio s OCD-ima treba krenuti ranije kako bi Uredba s početkom godine bila usvojena. Aktivnosti bi trebale biti planirane u okviru te godine, a ukoliko ostanu neutrošena sredstva one bi se automatski nastavile u sljedećoj godini.

**Helena Beus** najavila je da će nakon dobivenih sektorskih analiza, konzultacije s OCD-ima biti do jeseni.

**Željka Leljak Gracin** objasnila je kako je još u prošlom sazivu Savjeta napravljen hodogram donošenja Uredbe, kojeg bi se trebali pridržavati.

**Helena Beus** objasnila je da Ured za udruge organizira Info dane na kojem TDU-i predstavljaju planirane Pozive za tekuću godinu i da je na njima odluka na koji način će imati konzultacije s OCD-ima.

**Ad 7. Izvješće o radu Savjeta za razvoj civilnoga društva u 2022. godini**

**Danko Relić** otvorio je raspravu po ovoj temi. **Iris Beneš** rekla je kako u Izvješću piše koja je uloga Savjeta a da po njenom mišljenju Savjet nije ispunjavao svoju zadaću te da je i samo Izvješće dosta sažeto. **Željka Leljak Gracin** nadodala je da je Savjet mogao biti puno aktivniji i da većina zaključaka koja je Savjet usvojio nisu na kraju ostvarena te se nada da će se u sljedećem Sazivu to promijeniti.

**Danko Relić** objasnio je da su komentari od prošle godine uzeti u obzir te da je Savjet u aktualnom sazivu imao ukupno 12 sjednica. Naveo je da su svi zaključci sa sjednica Savjeta poslani prema tijelima državne uprave te da Savjet ima ulogu i u kandidiranju i izboru predstavnika organizacija civilnoga društva u povjerenstva, savjetodavna ili radna tijela na zahtjev tijela državne uprave, ureda Vlade i drugih tijela javne vlasti. Smatra da je Izvješće dovoljno opširno, jer postoje Zapisnici u kojima se vidi tko je što rekao i kakvo je tko stajalište zastupao. Zaključio je s tim da da su svi prijedlozi tema za stavljanje na dnevni red od strane članova Savjeta razmotreni, od kojih je velika većina prihvaćena (kao što je to slučaj s trenutačnom sjednicom); nekoliko ih je tijekom mandata odbijeno uz jasnu argumentaciju.

**Tomislav Družak** rekao je da kao član Savjeta smatra da je Savjet vrlo dobro funkcionirao s obzirom na vrijeme u kojem smo se našli, ne samo mi nego i cijeli svijet. Smatra da su Zapisnici čak i preopširni a da je samo Izvješće dovoljno čitko, pitko i dovoljno opširno i da tako trebaju izgledati Izvješća. Podržava rad Savjeta i u buduće.

**Nikola Tadić** rekao je kako treba težiti boljemu, odnosno da je Savjet kao takav mogao biti puno

aktivniji, jer su oni kao članovi bili spremni prisustvovati na više sjednica od 12. Ne želi da se ovo shvati kao kritika, nego kao poticaj za napredak u sljedećem sazivu. Pohvalio je brzinu kojom se Savjet prebacio na online sjednice, ali istovremeno mu nije jasno zbog čega se čeka na odgovore putem maila.

**Sara Lalić** je rekla da se ne sjeća na koji način su mišljenja/zaključci doneseni na sjednicama Savjeta uvršteni u dokumente o kojima se raspravljalo, odnosno kakvog je to imalo utjecaja. Isto tako se nada da će u sljedećem sazivu to drugačije funkcionirati.

**Ad 8. Poteškoće organizacija vezane za promjene mandata temeljem novousvojenog Zakona o udrugama**

**Olga Plazibat Novosel** objasnila je zbog čega je došlo do novog Zakona o udrugama (NN 74/14, 70/17, 98/19, 151/22) koji je na snazi od 1.1.2023. godine. U fazi je izrada aplikacija koja će omogućiti povezivanje službenih baza, i nakon njene izrade postupak provjere maksimalno će se ubrzati.

**Domagoj Šavor** iznio je probleme s kojima su se susretale ovlaštene osobe za zastupanje ili likvidatori pri ovjeravanju izjava i kako su one bile neujednačene u praksi te mu je drago da je izrađen obrazac i da je aplikacija u izradi.

**Iris Beneš** zanimalo je hoće li aplikaciju pratiti i uputa prema uredima jer su se znali susretati sa situacijama da službene osobe nemaju saznanja o promjeni u postupanju i da li su u tom slučaju Izjave kao takve suvišne.

**Alena Marković** odgovorila je Ministarstvo dostupno po tom pitanju nadležnim upravnim tijelima i da daju smjernice i objašnjenja u kontinuitetu. Ono što će biti omogućeno je vanjski pristup provjera što će ubrzati proceduru. Izjava do daljnjeg ostaje mehanizam provjere da je osoba pod materijalnom i kaznenom odgovornošću potpisala dokument o nepostojanju prepreka vezano uz pranje novca ili financiranje terorizma.

**Ad 9. Nacrt Pravila za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2023. godinu – paušalni iznosi**

**Jelena Princivali** uvodno je objasnila da u Nacrtu pravila za sufinanciranje nema više mjesta za programe bazirane na paušalu.

**Sven Janovski** izrazio je zabrinutost ukoliko paušalni budžeti neće moći aplicirati na projekte organizacija civilnoga društva ugovorenih u okviru programa Europske unije i inozemnih fondova, jer u novom provedbenom razdoblju od 2021. većina programa koji su na popisu su paušalni budžeti i trend je da će to rasti i da će svi veliki „grantovi“ Europske komisije postati takvi, a u tom slučaju nitko više neće moći javiti za sufinanciranje na iste.

**Jelena Princivali** objasnila je na koji način treba aplicirati na natječaj kako bi projekt bio prihvatljiv. Navela je da ukoliko to nije moguće iščitati iz ugovora, tada u partnerskom sporazumu mora biti navedeno koji je obavezni udio sufinanciranja svakog od partnera. Pozvala je OCD-e da se uključe u Javno savjetovanje vezano uz Nacrt Pravila za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2023. godinu i da daju svoje prijedloge i rješenja na tu temu.

**Željka Leljak Gracin** predložila je da se Erasmus+ ne makne s popisa prihvatljivih programa kako je Agencija za mobilnost predložila, nego da se nađe rješenje na koji način oni mogu ostati sufinancirani u okviru programa Europske unije i inozemnih fondova za 2023. godinu.

**Spomenka Đurić** dodala je kako se i u Ministarstvu regionalnog razvoja i fondova Europske unije susreću s tim problemima te podržava da se OCD-i uključe u Javno savjetovanje dok je još u tijeku i da daju rješenja na spomenutu situaciju.

Smatra da je Savjet konstruktivno djelovao u ovom sazivu te ukoliko postoje neka nezadovoljstva vezano uz rad Savjeta da su za to odgovorne obje strane.

**Iris Beneš** nadovezala se da se na prijašnjim sjednicama upozoravalo OCD-e da će u novom programskom razdoblju doći do promjena i da se OCD-ovi moraju na to pripremiti, ali da ih nitko nije informirao o kakvim se promjenama radi i kako da se na te promjene pripreme.

**Ad 10. Nacionalni plan stvaranja poticajnog okruženja za razvoj civilnog društva od 2023.**

**do 2030. godine**

**Helena Beus** izvijestila je Savjet o napretku izrade Nacionalnog plana za razvoj civilnog društva. Održani su sastanci s nosiocima mjera, odnosno tijelima državne uprave. U tijeku su još povratne informacije o tome u kojem obliku će tijela preuzeti predložene mjere. Slijedi finalizacija samog dokumenta i objava na e-savjetovanju.

**Saru Lalić** zanimalo je kada će dokument biti upućen na Vladu i koja je uloga Radne skupine, odnosno planira li se još sastanaka Radne skupine te hoće li biti održana tematska sjednica na tu temu.

**Helena Beus** objasnila je da je Radna skupina imala sastanak u Zadru gdje su iznijeli svoje prijedloge, a da se sami dokument oblikuje unutar Ureda za udruge i sa nosiocima mjera koji preuzimaju nadležnost za pojedine mjere. Naglasila je da se radi na tome da dokument bude provediv, a ne da bude mrtvo slovo na papiru, a za takav dokument potrebno je vrijeme i pristanak nosioca (tijela državne uprave) u povođenju pojedinih mjera. Najavila je i tematsku sjednicu vezano uz navedenu temu.

**Ad 11. Aktivnosti i aktualnosti Europskog gospodarskog i socijalnog odbora**

**Danko Relić** izvijestio je Savjet o aktivnostima vezano uz Europski gospodarski i socijalni odbor.

EGSO je usvojio deklaraciju pod naslovom „Ujedinjeni za demokraciju: organizacije poslodavaca, radnika i civilnog društva radi održive demokratske budućnosti“, koja se nadovezuje na preporuke ovogodišnjih Dana civilnog društva. Deklaracija ima za cilj ojačati demokraciju povećanjem sudjelovanja građana i ojačati strukture za participativnu demokraciju. Također se poziva na učinkovitu provedbu članka 11. Ugovora o Europskoj uniji o sudjelovanju građana, uključujući europsku strategiju za civilno društvo i europski statut udruga. Sve detaljne informacije moguće je pogledati i na službenim mrežnim stranicama EGSOa.

**Ad 12. Razno**

**Helena Beus** informirala je Savjet vezano uz proceduru za novi saziv Savjeta za razvoj civilnog društva 2023.-2026. te navela članove povjerenstva: Sven Janovski i Tomislav Družak.

Domagoj Šavor iznio je probleme s kojima su se nosioci projekata susretali prilikom unošenja u novu platformu. Zanima ga da li su problemi otklonjeni s obzirom da je prošlo već nekoliko mjeseci i na koga mogu adresirati kašnjenja, s obzirom da do kraja godine projekti moraju biti provedeni i da li će se u tom slučaju korisnicima izaći u susret.

**Mario Beko** je potvrdio da su imali problema s aplikacijom, ali da su tehničke poteškoće uklonjene i da će se kašnjenja, u tom slučaju, uzeti u obzir. Spomenuo je isto tako da kada je dokumentacija za ZNS-ove kompletna, isplata ide puno brže, naglasivši da o tome treba voditi računa. Isto tako rekao je kako su imali organizacijske probleme, ali da to neće imati utjecaj na tekuće poslove.

**Danko Relić** zahvalio se svim članovima Savjeta na angažmanu u protekle tri godine te izrazio nadu da će se u sljedećem sazivu Savjeta dovršiti sve započeto, čime je zaključio 12. sjednicu Savjeta za razvoj civilnog društva.

Sjednica je završila u 13.40 sati

**Zapisnik sastavila: Predsjednik Savjeta:**

Tereza Missoni, v.r. Danko Relić v.r.